पुण्यतिथि पर याद किए गए पूर्व मंत्री
Updated Mon, 15 Oct 2012 12:00 PM IST
सिद्धार्थनगर। विधानसभा अध्यक्ष माता प्रसाद पांडेय ने कहा कि पांच वर्ष के कार्यकाल में ही पूर्व मंत्री स्व. दिनेश सिंह ने क्षेत्र में विकास के कीर्तिमान स्थापित किया। उनके अंदर विकास की ललक थी। शायद यही कारण रहा कि इस बार के विधानसभा चुनाव में जनता ने उनकी पत्नी को विधायक पद सौंपा। अब स्व. दिनेश सिंह के सपनों को पूरा करने का कार्य वह करेंगी।
पांडेय रविवार को चिल्हिया में स्व. दिनेश सिंह की समाधि स्थल के निकट आयोजित पुण्यतिथि समारोह को बतौर मुख्य अतिथि संबोधित कर रहे थे। उन्होंने कहा कि क्षेत्र मेें सड़कों का जाल बिछाना और जनता के दुख को यदि कोई समझा तो वह दिनेश सिंह ही थे। हमने उनका कार्यकाल देखा था। जनता उनसे इस कदर जुड़ी थी कि आज भी उसके अक्स हमारी आंखों के सामने दिखते हैं। विधायक शोहरतगढ़ लाल मुन्नी सिंह ने कहा कि उनके सपनों को पूरा करना उद्देश्य है। इस दिशा में कार्य भी शुरू कर दिया गया है, जो कार्य अधूरे रह गए उसे प्राथमिकता के साथ पूरा किया जा रहा है। स्व. दिनेश सिंह के पुत्र पूर्व ब्लाक प्रमुख उग्रसेन सिंह ने कहा कि राजनीति के सारे गुर मैंने अपने पिता से सीखें। उनसे मिली सीख आज हमारे राजनीतिक जीवन में नई ऊर्जा का संचार कर रही है। पूर्व विधायक लालजी यादव ने कहा कि स्व. दिनेश सिंह बहुमुखी प्रतिभा के धनी थे और उनकी सोच जनता के हित वाली थी। समारोह को नगर पालिका सिद्धार्थनगर के अध्यक्ष मोहम्मद जमील सिद्दीकी, महिला सभा की जिलाध्यक्ष जुबैदा चौधरी, सुखराज यादव आदि ने संबोधित किया। इसके पहले विधायक ने गरीबों, महिलाओं व बच्चों के बीच फल, मिठाई तथा वस्त्र का वितरण किया। इसके अलावा चार गरीबों को साइकिल भी दी गई।
Write a Comment | View Comments